
נכחו:

חברי הוועדה:	אמנון רובינשטיין  -  היו"ר
	יוסי כץ
	דליה רבין-פילוסוף



מוזמנים:	עו"ד יפעת רווה	- משרד המשפטים
	עו"ד יעל אביר	- משרד האוצר, אגף המכס, יועמ"ש
	



יועץ משפטי:	שלמה שהם

מנהל/ת הוועדה:	דורית ואג

מתמחה ליועץ המשפטי:		בועז פרסלר

קצרנית:	אסתר מימון

תקנות העבירות המינהליות (קנס מינהלי – חיקוקי מסים) (תיקון), התשס"א-2000

היו"ר אמנון רובינשטיין:

	בוקר טוב. אני פותח את ישיבת ועדת החוקה. הנושא הוא תקנות העבירות המינהליות (קנס מינהלי – חיקוקי מסים) (תיקון), התשס"א-2000. יפעת רווה, בבקשה.

יפעת רווה:

	התקנות האלה מתקנות תיקונים שונים בתקנות קיימות, תקנות עבירות מינהליות של חיקוקי מסים שכוללות כל מיני עבירות בתחום המסים השונים. התקנות האלה התבקשו על-ידי משרד האוצר, בכפוף לתיקון אחד - היתה אי-הבנה בין משרד האוצר ומשרד המשפטים. בעבירה האחרונה נכתב "סעיף 10 לחוק", הכוונה היתה רק לסעיף 10(3) ולסעיף 10(ג), ככל שהוא מתייחס לסעיף 10(3).

היו"ר אמנון רובינשטיין:

	יעל אביר, במה מדובר?

יעל אביר:

	היום מרבית העבירות על אי-דיווח, הן לעניין מס-הכנסה והן לעניין עבירות מכס והן לעניין מע"מ, אלה עבירות מינהליות. לא מגישים כתב אישום ומטילים קנס מינהלי. משום מה שכחו להכניס את עבירות הדיווח של מס-קנייה לרשימת העבירות שיהיו בבחינת עבירות מינהליות, ולכן מוצע כאן לכלול בעבירות מינהליות את עבירת אי-דיווח במס-קנייה, שהיא בעצם מתייחסת רק למס-קנייה במכירות ובמתן שירותים.

היו"ר אמנון רובינשטיין:

	העבירות המינהליות הקיימות מבוצעות? קיבלנו אינפורמציה ממשרד המשפטים שאין מרכז גביית קנסות.

יפעת רווה:

	זה לא קשור למשרד האוצר. היחיד שגובה זה משרד האוצר.

יעל אביר:

	אנחנו גובים את שלנו.

היו"ר אמנון רובינשטיין:

	אתם אוכפים במקרים של עבירות מינהליות?

יעל אביר:

	לא יכולנו לעשות את זה, כי אלה עוד לא היו עבירות מינהליות. היינו נאלצים להגיש כתבי אישום.

היו"ר אמנון רובינשטיין:

	צריך להרחיב את היקף העבירות המינהליות. אין טעם להטריד את בתי המשפט בדברים האלה.

שלמה שהם:

	כתוב פה "העלאת סכומי הקנסות המינימליים בשל הפרת חובת הצהרה במכס על טובין".

יעל אביר:

	יש עבירות מינהליות שקיימות כבר הרבה שנים, זה בהצהרות במסלול של אור ירוק/אדום בנתב"ג, יש שם הבחנה בין אם מי שעובר את העבירה הוא סתם אדם או, למשל, איש צוות. לגבי אדם רגיל כתוב: 100% מסכום מסי היבוא, אך לא פחות מ-50. לגבי דייל או איש צוות אחר כתוב: 200%, אך לא פחות מ-100. מסתבר שהסכומים האלה לא שונו משנת 1986-1987, מיום שהתקנות האלה קיימות, וסך הכול יש כאן עדכון של המדד.

שלמה שהם:

	כשאתם מעדכנים, למה שלא תעדכנו צמוד כך שלא תחזרו בעוד חמש שנים?

היו"ר אמנון רובינשטיין:

	היום אין אינפלציה.

יעל אביר:

	יש חובת דיווח על הפסקת עסקים לפי חוק מע"מ וכל מיני שינויים בעסק, וזה הוכנס בגדר עבירה מינהלית.

היו"ר אמנון רובינשטיין:

	כדאי לבטל את זה, הרי זה בכלל לא מתבצע. מבקרת המדינה כבר העירה על זה, למרות שזה לא תפקידנו כעת.

יעל אביר:

	עוסק לא מודיע אם הוא הפסיק את העסקים. אנחנו שולחים לו דוחות, אומרים לו לשלם, עושים לו הערכות מס.

היו"ר אמנון רובינשטיין:

	אם חוק רישוי עסקים היה מגיע לוועדת החוקה, היינו מוחקים את העבירה, כיוון שאנחנו יודעים שהאכיפה לא מתבצעת, אבל זה לא בסמכותנו.

	היועץ המשפטי שלמה שהם.

שלמה שהם:

	אני מבקש הבהרה לגבי 10(3).

יפעת רווה:

	סעיף 10  לחוק מס קנייה (טובין ושירותים), התשי"ד-1952 אומר כך: "ואלה מועדי תשלום המס: ביבוא טובין - בשעת פדייתם מפיקוח רשות המכס; בהחזקת מלאי – 30 יום מיום תחילתו של הצו המטיל את המס על החזקת המלאי, או במועד אחר שקבע שר האוצר; במכירה ובמתן שירות – במועד שנקבע להגשת הדוח התקופתי לגביהם." סעיף קטן (ג) מאפשר למנהל לדחות את מועד תשלום המס.

	בנוסח המוצע כתוב שכל סעיף יהיה בפנים. משרד האוצר מעוניין רק בסעיף קטן (א)(3).

יעל אביר:

	סעיף 10 מדבר על מועדי תשלום במס קנייה, בין ביבוא, בין במתן שירות, ואנחנו מדברים פה על עבירות מינהליות שהן מסוג דיווח על מתן שירות או על מכירה, אנחנו לא עוסקים פה ביבוא.

שלמה שהם:

	אתם לא רוצים להרחיב את זה?

יעל אביר:

	זה כבר קיים.

היו"ר אמנון רובינשטיין:

	מי בעד אישור התקנות בעניין העבירות המינהליות? אושר פה אחד.

הצבעה
בעד התקנות – רוב
נגד – אין
נמנעים – אין
תקנות העבירות המינהליות (קנס מינהלי – חיקוקי מסים) (תיקון), התשס"א-2000 אושרו

 היו"ר אמנון רובינשטיין:

	 ישיבת הוועדה הבאה בשעה 10:30. הישיבה נעולה.

הישיבה ננעלה בשעה 10:10



